KIRJALLINEN KYSYMYS P-2681/01 esittäjä(t): Gerard Collins (UEN) komissiolle. Sinkin aiheuttamia riskejä koskevan arvioinnin hätiköity aikataulu.



Virallinen lehti nro 093 E , 18/04/2002 s. 0058 - 0059



KIRJALLINEN KYSYMYS P-2681/01 esittäjä(t): Gerard Collins (UEN) komissiolle (26. syyskuuta 2001) Aihe: Sinkin aiheuttamia riskejä koskevan arvioinnin hätiköity aikataulu Komission oli määrä järjestää perusteellinen loppukeskustelu sinkin ja muiden sinkkiperäisten aineiden aiheuttamien riskien arvioinnista kolmannessa teknisessä kokouksessa 17.21. syyskuuta, vaikka monia merkittäviä kysymyksiä ei ole vielä ratkaistu. Luonnoksen riskiarviointikertomukseksi ennenaikainen päätökseen saattaminen merkitsee, että teollisuusyritysten suorittamia, mahdollisesti tärkeitä tutkimustuloksia ei ehkä oteta huomioon. Tämä voisi merkitä, että Euroopan parlamentti käsittelee virheellistä lainsäädäntöä. Voiko komissio selittää, miten sinkkikysymystä koskevat keskustelut voitiin saattaa päätökseen ottamatta huomioon kaikkia olennaisia ja uusia tutkimustuloksia, millä oltaisiin varmistettu, että alan riskien arviointi perustuu parhaaseen saatavilla olevaan tieteelliseen tietoon? Philippe Busquinin komission puolesta antamayhteinen vastauskirjallisiin kysymyksiin E-2082/01, E-2127/01, E-2348/01 ja P-2681/01 (29. lokakuuta 2001) Ne kuusi sinkkiyhdistettä, joista on meneillään riskinarviointi olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetun neuvoston asetuksen (ETY) N:o 793/93 nojalla, nimettiin ensisijaisiksi aineiksi riskinarvioinnin tekemistä varten 27. syyskuuta 1995. Esittelevänä jäsenvaltiona oli Alankomaat, jonka viranomaiset luovuttivat ensimmäisten riskinarviointiraporttien luonnokset yhteisön tekniselle kokoukselle joulukuussa 1999. Asiasta on viimeisten kymmenen vuoden aikana käyty perusteellisia keskusteluja esittelijänä toimivan hollantilaisen Rijksinstituut voor Volksgezondheid en Milieu -laitoksen (RIVM) ja sinkkiteollisuuden välillä, ja keskustelujen tuloksia on tarkasteltu raporteissa. Sinkkiyhdisteiden riskinarviointimenettelyä ei ole mitenkään nopeutettu verrattuna muihin olemassa olevien aineiden vaarojen arvioinnista ja valvonnasta annetussa neuvoston asetuksessa (ETY) 793/93 käsiteltyihin ensisijaisiin aineisiin, eikä keskusteluja ole milloinkaan suunniteltu lopetettavan ottamatta huomioon meneillään olevaa tutkimustyötä, joka saattaa vaikuttaa loppupäätelmiin. Syyskuussa 2001 pidetyssä teknisessä kokouksessa uusista raporttiluonnoksista käytyjen perusteellisten keskustelujen jälkeen jäsenvaltioiden asiantuntijat totesivat yksimielisesti, että tiedoissa, jotka koskevat maaperään kohdistuvia sinkkipäästöjä ja tämän maaperään päässeen sinkin biologista hyödynnettävyyttä, on aukkoja, jotka voivat vaikuttaa joihinkin sinkin riskejä koskeviin johtopäätöksiin. Tästä syystä kokous sopi asetuksen yhteydessä tavanomaisen menettelyn mukaisesti päätelmistä, joiden mukaan tarvittiin lisätietoja ja/tai -kokeita, sekä syyskuusta 2001 alkavasta 18 kuukauden määräajasta, jonka kuluessa tiedot on hankittava. Määräajan jälkeen esittelevä jäsenvaltio sisällyttää uudet tulokset lopulliseen riskinarviointiraporttiin. Tuloksista ja raportin loppuosasta keskustellaan ja sovitaan tämän jälkeen teknisessä kokouksessa.